પ્રભુની અકળ લીલાનો કોઈ પાર પામી શક્તું નથી. ગર્ભમાં પોષાતા બાળકમાં જીવ ક્યાંથી આવ્યો અને મૃત્યુ પામેલા મનુષ્યનો જીવ ક્યાં ગયો તે કોઈ શોધી શક્યું નથી. તર્કથી પર એક અલગ વિશ્વ વસે છે જેમાં શ્રદ્ધાનું તત્વ સત્વશીલતા બક્ષે છે. નાનકડા એવા બીજમાંથી વટવૃક્ષ બનવાની આખીય ઘટના તાર્કિક રીતે ન મૂલવો તો શ્રદ્ધાની સીમાઓમાં વસે છે. લખમા માળીને પ્રભુની આવી અકળ લીલાનો અનુભવ થયેલો. લખમાજી મહાન ભક્ત – તેમને થયું કે પોતાની પાસે રહેલા નાનકડા જમીનના ટુકડામાં કૂવો ખોદીએ તો આવતા જતા વટેમાગ્રુઓને અને ગાયોને પીવા પાણી મળે. પણ કૂવો ખોદાવવાના પૈસા નહીં. લખમોજી જાતે કૂવો ખોદવા લાગ્યા, પત્ની માટી ખેંચે, કૂવો પચ્ચીસેક હાથ ઉંડો ગયો હશે કે માટી ધસી પડી, અને પછીતો બધાએ દટાયેલા લખમાજીના જીવતા હોવાની આશા છોડી દીધેલી, પણ તે ઘણા દિવસ થયા હોવા છતાં અંદરથી જીવતા બહાર નીકળ્યા, ભજન ગાતાં, પ્રભુભક્તિ કરતા તેઓ દેખાયા. તેમને આંતરવાણી ફૂટી નીકળી, તેમણે થોડા પણ સુંદર ભજનો રચ્યા. ઉપરના ભજનમાં લખમાજી પ્રભુની વિવિધ લીલાઓ અને કૃપાનું વર્ણન સરળ પણ અસરકારક ભાષામાં કરી જાય છે.